text: Dansk kandidat blandt favoritterne til toppost i Flensborg
  31 oktober 2010 kl. 07.50
  I dag skal Flensborgs borgere vælge en ny overborgmester. Feltet er usædvanligt broget med hele ni kandidater, men det danske mindretals kandidat Simon Faber regnes som en af favoritterne.
  Mindretallets parti SSW udgør den næststørste gruppe i byrådet i fjordbyen lige syd for den dansk-tyske grænse. Den siddende overborgmester Klaus Tscheuschner genopstiller ikke, og dermed er spillet om topposten helt åbent. 
  Det danske mindretal udgør op imod 20 procent af byens borgere, men Simon Faber satser også på at appellere til flertalsbefolkningen: - Flensborgs muligheder ligger i høj grad i at kunne samarbejde optimalt på begge sider af grænsen. Den erkendelse er ved at brede sig til store dele af befolkningen, konstaterer kandidaten.
   
  - Hvis vi ønsker, at de to udkantsområder Sønderjylland og Sydslesvig skal blive til en dynamisk vækstregion, må netop Flensborg udfolde hele sit potentiale på tværs af grænsen, siger Simon Faber.
  Følg optællingen af valgresultatet på Flensborg Kommunes hjemmeside.
  Valgoptællingen
  